EVALUAREA TEMATICĂ A

MINISTERULUI INVESTIȚIILOR ȘI PROIECTELOR EUROPENE

PRIVIND IMPLEMENTAREA

**STRATEGIEI NAȚIONALE ANTICORUPȚIE 2021 – 2025**

**Raport de evaluare**

**2024**

1. **MINISTERUL INVESTIȚIILOR ȘI PROIECTELOR EUROPENE**

**I. INTRODUCERE**

* ***Adresa fizică:*** sos. București- Ploiești 1-1B, București, sector 1, Victoria Office str. Menuetului nr. 7
* ***Adresa virtuală:*** [www.mfe.gov.ro](http://www.mfe.gov.ro)
* ***Cadrul legal care reglementează activitatea instituției:***

La nivelul Ministerului Investițiilor și Proiectelor Europene (MIPE) au survenit modificări succesive ale structurii organizatorice, prin prevederile H.G. nr. 585/2019 pentru modificarea alin. (1) al art. 15 și a anexei nr. 1 la H.G. nr. 52/2018 privind organizarea și funcționarea Ministerului Fondurilor Europene, H.G. nr. 889/2020 pentru modificarea și completarea H.G. nr. 52/2018 privind organizarea și funcționarea Ministerului Fondurilor Europene și H.G. nr. 678/2022 pentru modificarea și completarea H.G. nr. 52/2018 privind organizarea și funcționarea Ministerului Fondurilor Europene cu modificările și completările ulterioare, Ordonanța de urgență a Guvernului nr. 212/2020 privind stabilirea unor măsuri la nivelul administrației publice centrale și pentru modificarea și completarea unor acte normative, aprobată cu modificări prin Legea nr. 109/2021, Ordonanța de urgență a Guvernului nr. 170/2022 privind unele măsuri pentru consolidarea capacității administrative a Ministerului Investițiilor și Proiectelor Europene de gestionare a programelor operaționale pentru perioada de programare 2021-2027.

În vederea optimizării activității MIPE au fost elaborate Regulamentul Intern aprobat prin Ordinul MFE nr. 513/2019, Regulamentul de Organizare și Funcționare al Ministerului Fondurilor Europene (ROF MFE) aprobat prin Ordinul ministrului investițiilor și proiectelor europene nr. 827/2022, cu modificările și completările ulterioare.

* ***Misiune / atribuții / competențe / structura***:

În conformitate cu prevederile art. 1 din Hotărârea Guvernului nr. 52/2018, Ministerul Investițiilor și Proiectelor Europeneeste organ de specialitate al administrației publice centrale, cu personalitate juridică, în subordinea Guvernului, înființat prin preluarea structurilor de specialitate și activităților prevăzute la [art. 1 alin. (2)](https://legislatie.just.ro/Public/DetaliiDocumentAfis/197258) și [(3) din Ordonanța de urgență a Guvernului nr. 1/2018](https://legislatie.just.ro/Public/DetaliiDocumentAfis/197258) pentru aprobarea unor măsuri de reorganizare în cadrul administrației publice centrale și pentru modificarea unor acte normative. Ministerul Investițiilor și Proiectelor Europene este autoritatea pentru:

* coordonarea instrumentelor structurale 2007-2013, coordonarea fondurilor europene structurale și de investiții 2014-2020, potrivit dispozițiilor art. 123 alin. (8) din Regulamentul (UE) nr. 1.303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1.083/2006 al Consiliului;
* coordonarea fondurilor europene nerambursabile aferente politicii de coeziune alocate României pentru perioada de programare 2021-2027 în temeiul art. 71 alin. (6) din Regulamentul (UE) 2021/1.060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize;
* coordonarea fondurilor alocate prin Mecanismul pentru interconectarea Europei, mecanismele financiare ale Spațiului Economic European și norvegian, prin Programul de cooperare elvețiano-român, respectiv gestionarea Facilității de tranziție 2007, Fondului pentru Frontierele Externe, Fondului Facilitatea Schengen, Fondului de Securitate Internă 2014-2020, programele de înfrățire instituțională și asistență tehnică și a fondurilor de preaderare PHARE și ISPA.

Ministerul Investițiilor și Proiectelor Europene îndeplinește atribuțiile aferente autorității de plată pentru programul Facilitatea Schengen, Facilitatea de tranziție, Fondul pentru Frontierele Externe, Programul de cooperare elvețiano-român și Fondul pentru Securitate Internă 2014-2020.

Ministerul Investițiilor și Proiectelor Europene coordonează, la nivel național, politica în domeniul instrumentelor structurale 2007-2013, al fondurilor structurale și de investiții 2014-2020 și al fondurilor europene nerambursabile aferente politicii de coeziune alocate României pentru perioada de programare 2021-2027.

Ministerul Investițiilor și Proiectelor Europene are calitatea de coordonator național pentru elaborarea, negocierea, aprobarea, implementarea, monitorizarea și controlul fondurilor acordate în cadrul Mecanismului de redresare și reziliență.

* **Organigrama:**
* **Structuri din cadrul ministerului:**

La nivelul MIPE, la data de 31.12.2022, numărul total de posturi alocate, potrivit H.G. nr. 52/2018, cu modificările și completările ulterioare, este de 1943, la care se adaugă 55 posturi pentru demnitari și cabinete demnitari și 354 posturi alocate organismelor intermediare. Astfel, numărul de posturi pentru aparatul propriu al MIPE este de 1644 (din care 1589 de posturi aparat propriu și 55 posturi demnitari).

Din totalul numărului de posturi la nivelul MIPE (aparat propriu de 1589), 383 de posturi sunt vacante, numărul de posturi ocupate de femei este de 879 și numărul de posturi ocupate de bărbați este de 327.

Totodată, numărul de posturi ocupate de persoane cu funcții de conducere este de 164 și numărul de posturi ocupate de persoane cu funcții de execuție este de 1042. Numărul de posturi în afara organigramei pentru aparatul propriu este de 221, din care ocupate de persoane cu funcții de conducere este de zero și numărul de posturi ocupate de persoane cu funcții de execuție este de 107 și 114 sunt vacante.

* **Structuri subordonate**

În ceea ce privește numărul de posturi pentru structurile subordonate, respectiv Organismele intermediare regionale - OIRPECU, care sunt unități cu personalitate juridică aflate în subordinea MIPE, numărul alocat este de 354 posturi, repartizate astfel: OIR PECU Nord Vest - 45 posturi; OIR PECU Sud Muntenia - 40 posturi; OIR PECU Nord Est - 45 posturi; OIR PECU Sud Est - 50 posturi; OIR PECU Sud Vest - 41 posturi; OIR PECU Vest - 40 posturi; OIR PECU București Ilfov - 46 posturi; OIR PECU Regiunea Centru - 47 posturi.

Cele 354 de posturi, sunt repartizate astfel: 315 posturi ocupate, 39 posturi vacante, 255 femei și 103 bărbați[[1]](#footnote-2).

* **Resursele alocate pentru cele 3 standarde supuse evaluării:**

1. **resurse financiare** (cu evidențierea distinctă pentru cele alocate pentru pregătirea profesională): la nivelul MIPE, se asigură pregătirea profesională aferentă implementării SNA, în cadrul Programului de pregătire profesională aprobat anual cu toate tipurile de cursuri în toate domeniile, inclusiv în domeniu SNA.
2. **resurse umane:** la nivelul MIPE, implementarea SNA este asigurată de către membrii Grupului de lucru, constituit în baza Ordinului ministrului investițiilor și proiectelor europene nr. 194/2023, angajații din cadrul structurii Corp Control și Implementarea Strategiei Anticorupție (CCISA) și coordonatorul SNA la nivelul MIPE.
3. **resurse materiale** (calculatoare, spațiu pentru desfășurarea activității, acces la internet etc.). Persoanele care asigură implementarea SNA utilizează resursele materiale și informatice existente în dotare respectiv, mobilier, calculatoare, servicii internet, spațiu pentru desfășurarea activității.

* **Scopul misiunii de evaluare:**

Prin Hotărârea Guvernului nr. 1269/2021 au fost aprobate *Strategia Națională Anticorupție (SNA) 2021-2025* și documentele aferente acesteia.

Potrivit art. 11 și 12 din *Metodologia de monitorizare a implementării SNA 2021-2025*, aprobată prin Ordinul ministrului justiției nr. 2046/2022, în cadrul reuniunilor desfășurate în luna decembrie 2022, platformele de cooperare au aprobat temele de evaluare tematică și instituțiile ce urmează a fi supuse evaluării în anul 2023.

Temele care fac obiectul misiunilor de evaluare tematică în anul 2023 sunt:

* 1. evaluarea riscurilor de corupție în cadrul autorităților și instituțiilor publice centrale și locale;
  2. evaluarea incidentelor de integritate în cadrul autorităților și instituțiilor publice centrale și locale;
  3. gestionarea mecanismului de implementare a SNA de către instituțiile publice (inclusiv întreprinderi publice).

Obiectivele procesului de monitorizare sunt:

* Identificarea progreselor înregistrate în implementarea SNA;
* Identificarea și corectarea problemelor practice apărute în aplicarea politicilor și normelor anticorupție;
* Creșterea gradului de cunoaștere, înțelegere și implementare a măsurilor de prevenire a corupției, în sectorul public și privat.

Procedura evaluării a constat în completarea chestionarului tematic de evaluare transmis la data de 22 martie 2023, organizarea vizitei de evaluare la sediul Ministerului Investițiilor și Proiectelor Europene, în data de 6 septembrie 2023, și redactarea raportului de evaluare.

* ***Componența echipei de evaluare:***
* Dl. **Dragoș Enrico DEDIU** - personal de specialitate juridică asimilat judecătorilor și procurorilor, Ministerul Justiției, expert evaluator din partea platformei administrației publice centrale;
* Dl. **Valentin TOPOLOIU** - Direcția Generală Anticorupție (Ministerul Afacerilor Interne), expert evaluator din partea platformei autorităților independente și a instituțiilor anticorupție;
* Dl. **Radu RĂUȚĂ** - Integrity Solutions, expert evaluator din partea platformei de afaceri.

**Reprezentanții Ministerului Investițiilor și Proiectelor Europene care au luat parte la întâlnire au fost:**

* Doamna **Cecilia VĂDUVA**, Secretar general adjunct, Coordonator Plan de integritate pentru implementarea SNA 2021 – 2025, coordonator Grup de lucru SNA la nivelul MIPE;
* Doamna **Claudia-Norica MUJA**, consilier Corp Control și Implementare Strategie Anticorupție;
* Domnul **Dan-Ion CAVAL**, consilier juridic Corp Control și Implementare Strategie Anticorupție;
* Reprezentanții grupului de lucru aferenți structurilor din cadrul MIPE (AMPOC, AMPOCU, AMPOIM, AMPOAT și CCISA).

**Din partea Secretariatului tehnic al SNA au participat:**

* Dl. **Răzvan BOȘTINARU -** personal de specialitate juridică asimilat judecătorilor și procurorilor, Ministerul Justiției.
* D-na **Cristina LIȚĂ** - consilier superior, Ministerul Justiției.

**II. CONSTATĂRI**

1. **EVALUAREA RISCURILOR DE CORUPȚIE ÎN CADRUL AUTORITĂȚILOR ȘI INSTITUȚIILOR PUBLICE CENTRALE ȘI LOCALE**

Din răspunsurile transmise la chestionarul tematic de evaluare, documentele puse la dispoziție și din discuțiile purtate în cadrul vizitei, a rezultat că, în scopul îndeplinirii responsabilităților ce revin Ministerului Investițiilor și Proiectelor Europene pentru implementarea Metodologiei standard de evaluare a riscurilor de corupție, a fost constituit şi funcționează grupul de lucru la nivelul ministerului.

În cazul *structurilor în care nu s-au putut constitui grupuri de lucru din cauza numărului redus de personal*, atribuțiile privind identificarea și evaluarea riscurilor, precum şi stabilirea măsurilor de intervenție au fost îndeplinite de grupurile de lucru constituite la nivelul structurilor care au calitatea de eșalon superior sau care au atribuții de coordonare a structurilor cu număr redus de personal. Din aceste grupuri de lucru fac parte și reprezentanți ai structurilor în care, din cauza numărului redus de personal, nu a fost posibilă constituirea grupurilor de lucru.

Membrii Grupului de lucru de la nivelul aparatului propriu al MIPE sunt reprezentanții tuturor structurilor, un membru SCIM, un membru al comisiei de disciplina, consilierul de etică și coordonatorul grupului care este un înalt funcționar public.

Registrul riscurilor de corupție, ca instrument de monitorizare și control, parte a activității de management al riscurilor de corupție în MIPE, a fost elaborat și actualizat începând cu anul 2018, odată cu întocmirea Registrului riscurilor și vulnerabilităților la corupție în cadrul MIPE. În perioada de referință a fost actualizat registrul riscurilor de corupție ca urmare a intrării în vigoare a H.G. nr. 1269/2021 când a fost constatată necesitatea reevaluării acestor riscuri de corupție.

În cadrul MIPE, a fost elaborată procedura de sistem privind Implementarea metodologiei de evaluare a incidentelor de integritate și a metodologiei de evaluare a riscurilor de corupție (PS. 38/2023), iar la nivelul fiecărei Autorități de Management au fost elaborate proceduri distincte pentru punerea în aplicare a acestei proceduri de sistem. Totodată, procedurile au fost aduse la cunoștința tuturor angajaților prin postarea pe intranet.

În urma activității de identificare a riscurilor de corupție, în Registrul riscurilor de corupție de la nivelul MIPE sunt prevăzute riscurile asumate la nivelul structurilor componente ale acestuia, însă nu de la nivelul tuturor departamentelor/domeniilor de activitate. Echipa de evaluare a luat la cunoștință cu privire la faptul că nu au fost identificate riscuri de corupție în domeniul de activitate resurse umane, juridic ori protecția datelor cu caracter personal. De asemenea, la nivelul MIPE, gestionarea riscurilor instituționale prevăzute de Ordinul Secretarului General al Guvernului privind aprobarea Codului controlului intern managerial al entităților publice nr. 600/2018 este corelată cu registrul riscurilor de corupție.

Angajații MIPE, inclusiv cei care fac parte din grupul de lucru de la nivelul ministerului, nu au beneficiat de pregătire specializată pe tema managementului riscurilor de corupție, însă nici nu au formulat vreo solicitare în acest sens.

1. **EVALUAREA INCIDENTELOR DE INTEGRITATE ÎN CADRUL AUTORITĂȚILOR ȘI INSTITUȚIILOR PUBLICE CENTRALE ȘI LOCALE**

La nivelul MIPE este desemnată o persoană pentru implementarea metodologiei de evaluare a incidentelor de integritate, în conformitate cu dispozițiile art. 5 alin. (1) din metodologia aprobată prin H.G. nr. 599/2018. Aceasta își desfășoară activitatea în cadrul Corp control și implementare strategie anticorupție (CCISA) din MIPE și a fost desemnată prin Ordinul ministrului investițiilor și fondurilor europene nr. 1500/2022. Atribuțiile persoanei responsabile desemnate sunt cele prevăzute de art. 5 alin. (3) din metodologie (obținerea de informații privind incidentul de integritate, analiza incidentului de integritate, propunerea de măsuri de prevenire și/sau control) și elaborarea unui raport anual privind evaluarea incidentelor de integritate.

Persoana responsabilă cu implementarea metodologiei de evaluare a incidentelor de integritate a elaborat registrul incidentelor de integritate la nivelul MIPE, pe baza informațiilor primite de la membrii Grupului de lucru SNA, procedând la identificarea, evaluarea și raportarea în mod unitar a incidentelor de integritate.

Deși în chestionarul tematic de evaluare reprezentanții MIPE au precizat că în cursul anului de referință (2022) au existat 3 sesizări privind incidente de integritate, în cadrul discuțiilor purtate, membrii echipei de evaluare au constatat că au existat, de fapt, doar 2 incidente de integritate care îndeplinesc condițiile cuprinse în definiția noțiunii de incident de integritate prevăzută în art. 2 lit. b) din metodologia de evaluare a incidentelor de integritate. Cea de-a treia situație care a fost încadrată ca fiind un incident de integritate constă într-un posibil caz de conflict de interese/incompatibilitate al unui angajat de la nivelul Direcției Generale Programe Europene Capital Uman, caz care a fost referit Agenției Naționale de Integritate, fiind în curs de verificare și soluționare.

Celelalte două incidente de integritate au avut ca obiect fapte de nerespectare a regimului incompatibilităților, dar numai într-un caz situația de incompatibilitate a fost confirmată, prin pronunțarea unei decizii definitive a Înaltei Curți de Casație și Justiție (decizia nr. 2741/17.05.2022) și destituirea din funcție a respectivei persoane. În cel de-al doilea caz, dosarul privind suspiciunea de nerespectare a regimului incompatibilităților a fost finalizat printr-o soluție de clasare.

În toate cazurile în care au fost sesizate incidente de integritate au fost întocmite și aprobate rapoarte de evaluare a incidentelor, conform art. 7 alin (2) din metodologie, care au fost transmise ulterior către Agenția Națională de Integritate în vederea investigării. Aspectele constatate în cadrul rapoartelor de evaluare a incidentelor de integritate au fost consemnate în mod corespunzător în cuprinsul raportului anual privind evaluarea incidentelor de integritate la nivelul MIPE (anexa 6 la H.G. nr. 599/2018), conform art. 9 alin (1) din metodologie, elaborat ca document distinct de raportul privind implementarea SNA.

La nivelul MIPE există în vigoare proceduri de sistem referitoare la evaluarea incidentelor de integritate (PS. 38/2023 - menționată mai sus; aceasta a fost adoptată în cursul anului 2023, fiind la prima ediție).

Responsabilul pentru implementarea metodologiei de evaluare a incidentelor de integritate nu a beneficiat în perioada de referință de programe de formare în domeniul implementării prevederilor legale referitoare la evaluarea incidentelor de integritate.

Potrivit celor comunicate prin chestionarul tematic de evaluare și în cadrul vizitei de evaluare, datele conținute în rapoartele de analiză a incidentelor de integritate au fost valorificate și în procesul de evaluare a riscurilor de corupție desfășurat în anul 2022. Astfel, aspectele identificate cu ocazia analizei incidentelor de integritate au fost fructificate la elaborarea și actualizarea unor documente programatice specifice implementării Strategiei Naționale Anticorupție 2021-2025 (de exemplu, Planul de integritate pentru implementarea SNA 2021 – 2025, Registrul riscurilor de corupție la nivelul MIPE pentru anul 2022, Planul de implementare a măsurilor de control pentru minimizarea riscurilor de corupție identificate în cadrul Ministerului Investițiilor și Proiectelor Europene pentru anul 2022, Registrul incidentelor de integritate la nivelul MIPE, Raport privind evaluarea incidentelor de integritate la nivelul Ministerului Investițiilor și Proiectelor Europene pe anul 2022 și Raportul narativ privind stadiul implementării Strategiei Naționale Anticorupție la nivelul MIPE în anul 2022).

De asemenea, la începutul anului 2022, conducerea MIPE a aprobat Declarația privind asumarea unei agende de integritate organizațională a valorilor fundamentale, principiile, obiectivele și mecanismul de monitorizare a Strategiei Naționale Anticorupție 2021-2025 și Declarația privind aderarea la valorile fundamentale, principiile, obiectivele și mecanismul de monitorizare a Strategiei Naționale Anticorupție 2021-2025.

Ulterior incidentului de integritate și a aprobării raportului de analiză a acestuia, reprezentanții din cadrul biroului CCISA efectuează vizite de evaluare și controale în locurile unde s-au produs aceste incidente, în baza planului de control anual aprobat de către ministrul investițiilor și proiectelor europene sau în baza sesizărilor primite. Totodată, aceste vizite de evaluare au drept scop și realizarea unor verificări aleatorii ale documentelor întocmite, precum și controlarea/verificarea accesului sau a implementării de informații în bazele de date, activități de control de fond ori tematic, activități de inventar. Se pot propune măsuri suplimentare de prevenire și control în cadrul rapoartelor de control în scopul reducerii probabilității de materializare, ori de a reduce ori diminua impactul riscurilor de corupție, care vizează, cu prioritate, riscurile înalte privind faptele de corupție la nivelul MIPE, sau cele moderate care se vor înscrie în registrul riscurilor de corupție.

La nivelul MIPE există aprobat un Plan de integritate pentru implementarea SNA 2021 – 2025 prin Ordinul ministrului investițiilor și proiectelor europene nr. 1615/2022. Documentul este publicat pe pagina de internet a instituției evaluate.

De asemenea, potrivit celor discutate în cadrul vizitei de evaluare, la nivelul MIPE în anul 2022 nu au existat incidente de integritate care să fi atras atenția mass media.

1. **GESTIONAREA MECANISMULUI DE IMPLEMENTARE A SNA DE CĂTRE INSTITUȚIILE PUBLICE (INCLUSIV ÎNTREPRINDERI PUBLICE)**

La nivelul MIPE, o instituție în cadrul căreia lucrează un număr de 1206 persoane la momentul evaluării, și un număr de opt structuri cu personalitate juridică (OIR-uri), implementarea măsurilor prevăzute în SNA este asigurată de 4 persoane, respectiv a unei structuri organizatorice (CCISA). Concomitent acestei situații, reprezentanții instituției consideră, ca rezultat al chestionarului auto-administrat, că numărul de personal demonstrează alocarea resurselor umane ca fiind suficientă, dar indică lipsa bugetului pentru punerea în funcțiune a măsurilor din „*Planul de integritate*”.

Obiectivele politicii organizaționale în materie de integritate sunt menționate în două declarații adoptate de către conducerea instituției, respectiv Declarația nr. 7129/20.01.2022 și Declarația nr. 277/DV/27.01.2022. Însă, aceste declarații au drept scop aderarea la SNA, respectiv la obiectivele generale ale Strategiei.

Implicarea managementului, a conducerii instituției, referitor la promovarea integrității se face prin desemnarea personalului responsabil cu diferite componente ale Strategiei, în special la nivel de raportare și comunicare inter-instituțională. „Planul de Integritate pentru implementarea SNA” prevede 14 măsuri, responsabilitatea pentru îndeplinirea acestora fiind în majoritate atribuite conducerii instituției sau unor direcții. În afară de o singură măsură, niciuna dintre acestea nu are alocat un buget. În plus, majoritatea măsurilor au un termen de realizare „anual” sau „permanent”, ce denotă ca fiind o activitate repetitivă. Același lucru se poate constata în cazul registrului riscurilor, unde majoritatea riscurilor au ca termen de implementare a măsurilor de scădere a expunerii la risc ca fiind „permanentă”.

Agenda de integritate instituțională a fost asumată de conducerea instituției, aceasta fiind distribuită în rândul angajaților. Au fost desemnați angajați responsabili cu gestionarea componentelor mecanismului de implementare a SNA, inclusiv consilierul de etică, aceștia având cuprinsă în fișa postului responsabilitățile specifice acestor activități.

Elementele de transparentizare și informare publică referitoare la angajamentele specifice SNA, inclusiv „etică”, au fost implementate de către instituție. Procedurile specifice mecanismului de implementare a SNA au fost elaborate și revizuite.

Ministerul a colaborat cu structurile subordonate (OIR-uri) pentru asigurarea implementării adecvate și unitare a obligațiilor aferente gestionării mecanismului de implementare a SNA. Totodată, Ministerul, prin reprezentanții săi, a luat parte la reuniunile Platformei de cooperare a autorităților administrației publice centrale organizate de către Ministerul Justiției.

**III. BUNE PRACTICI**

1. **EVALUAREA RISCURILOR DE CORUPȚIE ÎN CADRUL AUTORITĂȚILOR ȘI INSTITUȚIILOR PUBLICE CENTRALE ȘI LOCALE**

Nu au fost identificate.

1. **EVALUAREA INCIDENTELOR DE INTEGRITATE ÎN CADRUL AUTORITĂȚILOR ȘI INSTITUȚIILOR PUBLICE CENTRALE ȘI LOCALE**

Nu au fost identificate.

1. **GESTIONAREA MECANISMULUI DE IMPLEMENTARE A SNA DE CĂTRE INSTITUȚIILE PUBLICE (INCLUSIV ÎNTREPRINDERI PUBLICE)**

Nu au fost identificate.

**IV. CONCLUZII ȘI RECOMANDĂRI**

1. **EVALUAREA RISCURILOR DE CORUPȚIE ÎN CADRUL AUTORITĂȚILOR ȘI INSTITUȚIILOR PUBLICE CENTRALE ȘI LOCALE**

În vederea îmbunătățirii activităților desfășurate în acest domeniu, formulăm următoarele recomandări:

1. Ținând cont că domeniul de activitate resurse umane este unul cu o cazuistică bogată în ceea ce privește săvârșirea unor fapte de corupție, precum și expunerea pe care o are domeniul de activitate juridic ori protecția datelor cu caracter personal, echipa de evaluare recomandă reanalizarea tuturor domeniilor de activitate în care nu au fost identificate riscuri de corupție și evaluarea corectă acestora, avându-se în vedere cazurile de corupție în care au fost pronunțate sentințe definitive de condamnare ori încheiate cu acord de recunoaștere a vinovăției.

1. **EVALUAREA INCIDENTELOR DE INTEGRITATE ÎN CADRUL AUTORITĂȚILOR ȘI INSTITUȚIILOR PUBLICE CENTRALE ȘI LOCALE**

În vederea îmbunătățirii activităților desfășurate în acest domeniu, formulăm următoarele recomandări:

1. Asigurarea cadrului necesar ca persoanele responsabile cu implementarea metodologiei de evaluare a incidentelor de integritate și evaluarea incidentelor de integritate să participe la programe de pregătire profesională corespunzătoare.

1. **GESTIONAREA MECANISMULUI DE IMPLEMENTARE A SNA DE CĂTRE INSTITUȚIILE PUBLICE (INCLUSIV ÎNTREPRINDERI PUBLICE)**

În vederea îmbunătățirii activităților desfășurate în acest domeniu, formulăm următoarele recomandări:

1. Suplimentarea numărului de persoane implicate în procesele de integritate ale instituției (consilieri de etică, personal implicat în activitățile de evaluare a riscurilor, personal responsabil de implementarea SNA). Considerând că raportat la un număr de 1206 persoane angajate la nivelul instituției sunt doar 4 persoane care asigură implementarea măsurilor prevăzute în SNA, acesta este un raport de 0.33% la nivelul organigramei. Dublarea numărului de persoane care asigură implementarea măsurilor prevăzute în SNA poate fi un bun început în sensul acestei recomandări.
2. Implicarea întregului personal prin intermediul conducătorilor de compartimente în procesul de identificare a riscurilor de corupție. Acest proces poate fi încurajat la nivelul instituției pentru o mai bună implicare a întregului personal și o mai bună înțelegere a riscurilor cu care se pot întâlni în activitatea derulată.
3. Elaborarea (sau după caz consolidarea) unui pachet de tip „*introducerea noilor angajați*” care să includă documentele interne și actele normative relevante din domeniul integrității pentru noii angajați.
4. Dezvoltarea unei culturi de învățare și perfecționare în materie de integritate prin adoptarea unei politici și practici de tip „uși deschise” prin intermediul căreia conducerea instituției, consilierul (consilierii) de etică și personalul care asigură implementarea măsurilor prevăzute în SNA să ofere sprijin și îndrumare personalului în momentele în care aceștia se confruntă cu situații complexe ce pot implica riscuri de integritate.

1. OIR PECU Nord Vest: total 45 de posturi, 41 sunt de execuție, 36 de posturi de execuție sunt ocupate(din care 23 sunt femei și 13 sunt bărbați), 5 posturi vacante, din 4 posturi de conducere, 3 posturi de conducere sunt ocupate de femei, 1 post vacant.

   OIR PECU Sud Muntenia: total 40 de posturi, 36 sunt de execuție, 35 de posturi de execuție sunt ocupate(din care 27 sunt femei și 8 sunt bărbați), 1 post vacant, din 4 posturi de conducere,1 post de conducere este ocupat de femei și 4 posturi vacante.

   OIR PECU Nord Est: total 45 de posturi, 41 sunt de execuție, 36 de posturi de execuție sunt ocupate(din care 28 sunt femei și 8 sunt bărbați), 5 posturi vacante, din 4 posturi de conducere, 2 posturi de conducere sunt ocupate de femei, 1 post ocupat de bărbați și 1 post vacant.

   OIR PECU Nord Vest: total 45 de posturi, 41 sunt de execuție, 36 de posturi de execuție sunt ocupate(din care 23 sunt femei și 13 sunt bărbați), 5 posturi vacante, din 4 posturi de conducere, 3 posturi de conducere sunt ocupate de femei, 1 post vacant.

   OIR PECU Sud Vest Oltenia: total 41 de posturi, 37 sunt de execuție, 36 de posturi de execuție sunt ocupate(din care 24 sunt femei și 12 sunt bărbați), 1 post vacant, din 4 posturi de conducere, 2 posturi de conducere sunt ocupate de femei, 2 posturi sunt ocupate de bărbați.

   OIR PECU Vest: total 40 de posturi, 36 sunt de execuție, 33 de posturi de execuție sunt ocupate(din care 25 sunt femei și 8 sunt bărbați), 3 posturi vacante, din 4 posturi de conducere, 2 posturi de conducere sunt ocupate de femei, 1 post este ocupat de bărbați și 1 post este vacant.

   OIR PECU Sud Est: total 50 de posturi, 46 sunt de execuție, 38 de posturi de execuție sunt ocupate(din care 26 sunt femei și 12 sunt bărbați), 8 posturi vacante, din 4 posturi de conducere, 3 posturi de conducere sunt ocupate de femei, 1 post este ocupat de bărbați.

   OIR PECU București Ilfov: total 46 de posturi, 42 sunt de execuție, 40 de posturi de execuție sunt ocupate(din care 29 sunt femei și 11 sunt bărbați), 2 posturi vacante, din 4 posturi de conducere, 3 posturi de conducere sunt ocupate de femei, 1 post este ocupat de bărbați.

   OIR PECU Regiunea Centru: total 47 de posturi, 43 sunt de execuție, 42 de posturi de execuție sunt ocupate(din care 31 sunt femei și 10 sunt bărbați), 1 post vacant, din 4 posturi de conducere, 2 posturi de conducere sunt ocupate de femei, 2 posturi sunt ocupate de bărbați. [↑](#footnote-ref-2)